Jānis Kadilis

Jānis Kadilis (1903-1994) bija latviešu pedagogs, literatūrkritiķis un grāmatizdevējs. Žurnāla "Daugava" redaktors un apgāda "Valters un Rapa" direktora vietnieks (1938-1940). Grāmatu apgāda īpašnieks (1942-1950). Viens no 1944. gada 17. marta Latvijas Centrālās padomes memoranda parakstītājiem.

Dzīvesgājums 
Dzimis 1903. gada 16. janvārī Stāmerienas pagasta "Kraukļos" laukstrādnieka ģimenē. Mācījās Stāmerienas pagastskolā (1911-1916), Alūksnes tautskolā un reālskolā (1916-1919), Cesvaines ģimnāzijā (1919-1921). Strādāja par skolotāju Vecgulbenē (1921-1923) un Rīgas Franču licejā (1923-1937, 1940-1941). Studēja Latvijas Universitātes Tautsaimniecības un tiesību zinātņu fakultātes Tautsaimniecības nodaļā (līdz 1933).

Bija žurnāla "Daugava" redaktors un apgāda "Valters un Rapa" direktora vietnieks (1938-1940). 1942. gadā nodibināja savu grāmatu apgādu.

Otra pasaules kara beigās 1944. gadā devās trimdā uz Vāciju, dzīvoja Vircburgā un Eslingenē. Bija mēnešraksta "Ceļš" līdzredaktors (1945-1946), Eslingenes Latviešu teātra dramaturgs, kritiķis, laikraksta "Latviešu Ziņas" līdzstrādnieks. 1950. gadā izceļoja uz ASV, bija krievu valodas docētājs Sirakjūsas universitātē. Studēja Ņujorkas Kolumbijas Universitātē līdz 1956. gadam. Strādāja par bibliotēku darbinieku Ņujorkā un Vašingtonā. Darbojās Amerikas Latviešu apvienības valdē, Kultūras birojā (1956-1959) un Kultūras fondā (1956-1963).

Miris 1994. gada 14. aprīlī ASV, Vašingtonā.

Atsauces 

1903. gadā dzimušie
1994. gadā mirušie
Latvijas žurnālisti
ASV latvieši
Gulbenes novadā dzimušie